《拟上徐容斋》
宋代·方一夔

我忆昔孺子，独以高士称。当时汉道季，诸贤尽奔腾。

高士卧不起，玉壶湛清冰。至今拜画像，遗芳暨玄曾。

先生奋东鲁，凫山立霜鹰。行台累分府，螫𧍗驱蚊蝇。

青溪古岩邑，膏油沸如蒸。猾吏溺死灰，饥穷坐相仍。

此来独何晚，三载钦风棱。为回浙江水，六合俱清澄。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。